सञ्जुको कीर्तिमान, सकियो उसुको आस
नेपाली महिला भारोत्तोलक सञ्जु चौधरीले १८ औं एसियाली खेलकुदमा तीन राष्ट्रिय कीर्तिमान कायम गरेको मंगलबारको दिन उसुको पदक आस सकिएको छ । उसुको सान्सौं महिला ६० केजीमा लुमन्ती श्रेष्ठबाट पदक आस गरिएको थियो ।
जाकार्ता, इन्डोनेसिया — नेपाली महिला भारोत्तोलक सञ्जु चौधरीले १८ औं एसियाली खेलकुदमा तीन राष्ट्रिय कीर्तिमान कायम गरेको मंगलबारको दिन उसुको पदक आस सकिएको छ । उसुको सान्सौं महिला ६० केजीमा लुमन्ती श्रेष्ठबाट पदक आस गरिएको थियो ।वाई पाएर क्वाटरफाइनल पुगेकी उनी मंगलबार अबेर सकिएको खेलमा थाई प्रतिद्वन्द्वी सुचया बुलुङसँग चेज प्वाइन्टका आधारमा पराजित भएपछि उसुमा नेपालको पदक आस सकिएको हो । उसुको बुधबार नेपालले खेल्ने थाउलुको एउटा मात्र इभेन्ट छ । त्यसमा सुस्मिता तामाङले प्रतिस्पर्धा गर्नेछिन् ।भारोत्तोलनमा सञ्जुले आफ्नै नाममा रहेको राष्ट्रिय कीर्तिमान तोडेकी छन् । उनले स्न्याचमा ७२ केजी र क्लिन एन्ड जर्कमा ८६ केजी उठाएकी थिइन् । उनको कुल १ सय ५८ केजी भएको थियो । यसअघि स्न्याचमा ७१ र क्लिन एन्डमा ८५ केजीसहित कुल १ सय ५६ केजीको राष्ट्रिय कीर्तिमान उनको नाममा थियो । उक्त कीर्तिमान उनले काठमाडौंमा सम्पन्न अन्तरक्लब राष्ट्रिय भारोत्तोलन च्याम्पियनसिपमा बनाएकी थिइन् ।जेआई एक्स्पोको हल ए को प्लेटफर्ममा सञ्जुले पहिलोमा ६८ र दोस्रोमा ७२ केजी सफलसँग उठाइन् । क्लिन एन्डमा पनि पहिलोमा ८२ र दोस्रोमा ८६ केजी उचालिन् । दुवैतर्फको उनको तेस्रो लिफ्ट भने असफल भयो । स्न्याचमा ५८ केजी र क्लिन एन्डमा ८८ केजीका लागि प्रयास गरेकी थिइन् ।कीर्तिमान बनाएकी सञ्जुले भनिन्, ‘एसियाड जस्तो ठूलो प्रतियोगितामा राष्ट्रिय कीर्तिमान बनाउँदा एकदमै खुसी छु । आउँदा दिनमा अझै यो भन्दा राम्रो गर्ने लक्ष्य छ ।’ओलम्पियन तथा एसियाडमा टिमको नेतृत्व गर्दै झन्डा बोकेका कमलबहादुर अधिकारीले बुधबार खेल्नेछन् ।नेपालकी ज्ञानी चुनारा तेक्वान्दो ५७ केजीमा फिलिपिन्सकी पाउलिन लोपेज (नीलो) सँग भिड्दै । तस्बिर : किरण पाण्डेतेक्वान्दोओलम्पियन निशा रावलसहित तीन खेलाडीले मंगलबार प्रतिस्पर्धा गरेपछि एसियाडमा तेक्वान्दोबाट पनि पदक सम्भावना टाढिएको छ ।जाकार्तास्थित जिरोला बुङ कार्नो स्टेडियमको जीसीसी हलमा मंगलबार बिहान भएको महिला ६७ केजीमुनि तौल समूहमा प्रतिस्पर्धा गरेकी निशा पहिलो खेलमै पराजित भइन् । अन्तिम १६ को उक्त खेलमा सशक्त प्रतिद्वन्द्वी चीनकी खेलाडी पान जाओसँग २२–६ अंकले हारेकी हुन् । पहिलो दुई राउन्डसम्म एसियन च्याम्पियन जाओलाई कडा टक्कर दिएकी निशाले तेस्रो राउन्डमा तीन हेड किक (एक बराबर ३ अंक) खाइन् । दोस्रो चरण सकिँदा उनी ६–३ ले मात्र पछाडि थिइन् ।पदक नजिकतिर पुुगेकी ज्ञानी चुनारा क्वाटरफाइनलमा पराजित भइन् । महिला ५७ केजीमुनि ज्ञानीले भुटानकी छोदेन किन्जाङलाई २८–६ अंकले हराउँदै अन्तिम आठ पक्का गरेकी थिइन् । लगत्तै भएको खेलमा फिलिपिन्सकी पाउलिन लोपेजसँग एकपक्षीय हार बेहोरिन् । एसियन तथा विश्व वरीयताको २६औं स्थानकी लोपेजले ज्ञानीलाई कुनै मौका दिइनन् । इन्चोन एसियाड पनि खेलेकी ज्ञानी त्यहाँ पनि अन्तिम १६ मै पराजित भएका थिइन् । उनी १२औं सागकी पदकधारी हुन् । पुरुष ८० केजीमाथि अनोज पुजारीले पहिलो खेलमै माथ खाए । आफूूभन्दा निकै अग्ला कजाकिस्तानका झापारोभ रुस्लानको सामना गरेका उनले सुरुकै राउन्ड तीन हेड किक खाए । ६ फिट ६ इन्च उचाइका एसियन च्याम्पियनसिपका रजत विजेता रुस्लानले ५ फिट ४ इन्चका अनोजलाई किक हान्ने कुनै मौका दिएनन् ।बुधबार दुई खेलाडीले प्रतिस्पर्धा गर्नेछन् । भूूपेन्द्र श्रेष्ठले ८० केजीमुनि तथा वीरबहादुर महराले ६३ केजीमुनि तौलमा खेल्नेछन् ।तेक्वान्दोबाट पदक सम्भावनाबारे सोध्दा तेक्वान्दोका प्रशिक्षक तथा एसियाडका दोहोरो कांस्य विजेता दीपक विष्टले भने, ‘पदकभन्दा हामी आफ्नो प्रदर्शन कस्तो गरिरहेका छौं र अरूले कस्तो प्रदर्शन गरेका छन् भन्ने हेर्नुपर्छ । अरू देशले तेक्वान्दोमा धेरै लगानी गरिहेका छन् । हामी भने चार वर्षअघि जस्तो स्थितिमा आएका छौं । चार वर्षपछि पनि यही स्थितिमा हुन्छौं । खेलाडीले आफूले सक्दो प्रदर्शन दिने हो । त्यो दिएका छन् ।’पौडीजाकार्ता एक्वाटिक सेन्टरको ५० मिटर फ्रिस्टाइलको हिट २ मा प्रतिस्पर्धा गरेका नेपाली पौडीवाज शिरीष गुरुङले उक्त दूूरी २६.३३ सेकेन्डमा पूरा गरे । आफ्नो हिटमा उनी तेस्रोमा रहे । समग्रमा ५१ प्रतिस्पर्धी हुँदा शिरीष ४६ औं स्थानमा थिए ।शिरीषको नाममा ५० मिटर फ्रिस्टाइलमा २५.८८ सेकेन्डको राष्ट्रिय कीर्तिमान छ । त्यसअघि इन्चोन एसियाडमा शिरीषको यस इभेन्टमा २७.२३ सेकेन्डको प्रदर्शन थियो । जाकार्ता एसियाडमा शिरीषका अरू दुई इभेन्ट बाँकी छन् ।नेपाली पौडीका कीर्तिमानी शिरीषले सुरुआत ढिलो हुुँदा आफ्नो प्रदर्शन अपेक्षाकृत हुन नसकेको बताए । उनले भने, ‘५० मिटर फ्रिस्टाइल मेरो आफ्नै इभेन्ट हो । त्यसैमा केन्द्रित भएर तयारी गरेको थिएँ । यसमा सुधार गर्छु भन्ने अपेक्षा थियो तर हुन सकेन ।’जम्पिङ स्टयान्ड अत्याधुनिक भएका कारण जम्प गर्ने बेलामा नै आफू ढिला हुन पुुगेको शिरीषले प्रस्टयाए । ‘अब १०० मिटरमा राम्रो प्रदर्शन गर्ने सोच छ,’ उनले भने । उनको १०० मिटर फ्रिस्टाइल बिहीबार हुनेछ ।बुधबार गौरिका सिंहले २ सय मिटर फ्रिस्टाइल र शुभम् श्रेष्ठले १ सय मिटर ब्रेस्टस्ट्रोकमा प्रतिस्पर्धा गर्नेछन् ।उसुसागका रजत पदक विजेता युवराज थापाले पुरुष थाउलुुअन्तर्गत नान क्वानमा उष्कृष्ट प्रदर्शन गरेका छन् ।जाकार्ता इन्टरनेसनल एक्स्पोको बी हलमा युवराजले तीन दक्षिण एसियाली प्रतिद्वन्द्वीसहित ६ खेलाडीलाई पछाडि पारे ।उनले चिनियाँ खेलाडी ली जिङदेकै समकक्षमा रहेर प्रदर्शन गरेका थिए । खाली हातको प्रदर्शन रहेको नान क्वानमा युवराजले ९.२० स्कोर बटुले, जुन प्रदर्शनले १२ औं सागमा स्वर्ण जित्ने खेलाडीको भन्दा बढी थियो । लीले भने ९.३९ स्कोर बटुलेका थिए । अघिल्लो दिन तरबारसहितको प्रदर्शन नान छानमा ली नै ९.९५ स्कोरसहित अगाडि थिए । त्यसमा युवराजले ८.२२ स्कोर गरेका थिए ।युवराजले १२ औं सागमा रजत जित्दा १७.६६ स्कोर बटुलेका थिए । भारतीय खेलाडी पुन्सिभ मेतेईले १८.६० स्कोरबाट स्वर्ण जितेका थिए । एसियाडमा पुन्सिभले नानक्वानमा ८.९५ स्कोर मात्र गरे । अफगानिस्तानका इब्राहम जम्सेद (७.७८) र पाकिस्तानका मोहम्मद दाउद (६.३९) पुछारमा रहे । २३ खेलाडीले प्रतिस्पर्धा गर्दा युवराजले म्यानमार, थाइल्यान्ड र भियतनामका खेलाडीलाई पनि पछाडि पारे । यस इभेन्टमा मकाउका जुुनाह हुुङले ९.७३ स्कोरसहित स्वर्ण जिते ।उसुका प्रशिक्षक अमरबहादुर थिङले युवराजले प्रदर्शनप्रति तारिफ गरे । उनले भने, ‘युवराजले नानक्वानमा निकै राम्रो प्रदर्शन गरे । चिनियाँ खेलाडीभन्दा हामी थोरै मात्र पछाडि रह्यौं । यसले हामीलाई उत्साहित बनाएको छ । दक्षिण एसियामा पदक जित्न सक्छौं ।’कबड्डीआफ्नो वरीयता सुधार्ने लक्ष्य बोकेर आएको कबड्डी टोलीले हारका बाबजुद प्रभावशाली प्रदर्शन गरेका छन् । नेपालले मंगलबार जापानसँग ३१–२८ को साँघुरो अन्तरमा खेल गुमाएको थियो । कबड्डी टोलीले सन् १९९८ मा बैंककपछि एसियाली खेलकुदमा भाग लिएको हो ।थिएटर गरुडाको कोर्ट नम्बर १ मा महेश बोहराको कप्तानीमा उत्रेको नेपालले जापानसँग अन्तिम समयमा मात्र खेल गुमाएको हो । पहिलो हाफमा १७–१२ को अग्रता बनाएको नेपालले दोस्रो हाफमा ११ अंकमात्र बटुल्न सक्यो । जवकि जापानले १९ अंक लिएको थियो । पहिलो खेलमा आयोजक इन्डोनेसियासँग पनि प्रतिस्पर्धात्मक खेलमा ३३–२९ ले हारेको थियो । समूह ‘बी’ मा रहेको नेपालले पाकिस्तान, मलेसिया र इरानसँग खेल्नेछ ।कबड्डी प्रशिक्षक तारासिंह भाटले भने, ‘लामो समयपछि नेपालले एसियाडमा भाग लिएको हो । त्यसले गर्दा हाम्रो लक्ष्य नै वरीयता सुधार्ने हो । त्यसमा सफल हुन्छौं भन्ने विश्वास छ ।’बास्केटबलजीबीकेस्थित बास्केटबल हलमा मंगलबार नेपालले खेलेको दुवै खेल गुमाएको छ । पहिलो खेलमा जापानविरुद्ध सुरुआती प्रदर्शनलाई निरन्तरता दिन नसक्दा नेपाल २२–११ स्कोरले पराजित भयो । नेपालबाट मविन्द्र भण्डारी र निश्चल महर्जनले ४–४, आशिष बस्नेतले २ र अजय कुशवाहले १ स्कोर जोडे । उनीहरूले सुरुमा चुस्त प्रदर्शन गरेर विपक्षीलाई स्कोर गर्नबाट रोकेका थिए ।समूह ‘सी’ रहेको नेपालले कतारविरुद्धको खेल २१–८ ले हारेको थियो । यसमा निश्चलले ४, मविन्द्रले ३ र अजयले १ स्कोर गरे । अब नेपालले माल्दिभ्स, सिरिया र जोर्डनसँग खेल्नेछ ।प्याराग्लाइडिङवेस्ट जाभामा भइरहेको प्याराग्लाइडिङको एकलतर्फ पाँचौं राउन्डसम्म आइपुग्दा त्रिशा श्रेष्ठ बम्जन ३३० स्कोर गर्दै १० औं स्थानमा रहेकी छन् भने प्रतिभा भुजेल ३५९ अंकसाथ १६ औं स्थानमा छिन् ।एसियाडमा पहिलोपल्ट समावेश इभेन्टमा नेपालले जाकार्ता आउनुपूर्व पदक आशा गरेको थियो । पुरुष व्यक्तिगत एक्युरेसीमा विजय गौतम १२२ अंकसाथ १४ औं र सुशील गुरुङ ४० अंकसाथ २५ औं स्थानमा छन् । यता महिला टिम एक्युरेसीमा १३९५ अंकसाथ नेपाल चौथो स्थानमा छ । यस इभेन्टमा नेपालबाट प्रतिभा भुजेल, त्रिशा श्रेष्ठ र सविता तामाङले खेलेका छन् ।पुरुष टिममा नेपाल आठौं स्थानमा छ । नेपालले मंगलबार चौथो राउन्डसम्म ३४७ अंक बटुल्दै उक्त स्थान हासिल गरेको हो । यस इभेन्टमा विमल अधिकारी, विजय गौतम, सुशील गुरुङ, युकेश गुरुङ र विशाल थापाले खेलेका छन् ।आर्चरीमा आसलाग्दो प्रदर्शनआर्चर ज्ञानु अवाले महिला व्यक्तिगत रिकर्भको एलिमिनेटर राउन्डलाई छनोट हुँदा पुरुषतर्फ तिलक पुनमगर र रोशन नगरकोटी पनि अघिल्लो चरण छानिएका छन् । पुरुषमा व्यक्तिगत विधामा असिम शेरचन र मीनप्रसाद गौचन भने मंगलबारको र्‍याङकिङ राउन्डमै असफल भए ।महिलातर्फ ज्ञानुले ७० मिटरको पहिलो चरणअन्तर्गत ३६ एरोमा २ सय ८६ स्कोर गरिन् । दोस्रोमा ३ सय स्कोर गर्दा उनको कुल स्कोर ७ सय पूर्णांकमा ५ सय ८६ पुगेको थियो । ६६ सहभागीमध्ये ५५ औं स्थानमा रहँदै उनी बिहीबार हुने एलिमिनेसन चरणलाई छानिइन् । र्‍याङकिङ चरणमा शीर्ष ६४ भित्र पर्ने खेलाडी अघिल्लो चरणलाई छानिने प्रावधान छ । पुरुषमा तिलकले पहिलो चरणको ७० मिटरमा ३६ एरो प्रहार गर्दा ३ सय २४ तथा दोस्रो चरणमा ३ सय १७ गरी कुल ७ सय पूर्णांकमा ६ सय ४१ स्कोर गरेका थिए । यो तिलकको व्यक्तिगत उच्च स्कोर हो । उनले यसअघि ६ सय ४० भन्दा बढी स्कोर गर्न सकेका थिएनन् । उनी कुल ७९ सहभागीमध्ये ३७ औं स्थान हासिल गर्न सफल भएका थिए । रोशनले पहिलोमा ३ सय १८ तथा दोस्रोमा ३ सय १९ गरी कुल ६ सय ३७ स्कोर गर्दै ४०औं स्थान हासिल गरे । शीर्ष ६४ मा पर्न सफल भएपछि रोशन पनि तिलकसँगै व्यक्तिगत विधाको अघिल्लो चरणका लागि छनोट भए । असिम र मीनप्रसादका लागि मंगलबारको दिन सुखद् रहेन । असिमले कुल ६ सय ८ स्कोर र मीनप्रसादले कुल ५ सय ९७ स्कोर गरेका थिए । पुरुषतर्फका टिम र व्यक्तिगत दुवै इभेन्ट बिहीबार नै हुनेछन् ।